元度生日
作者：毛滂
朝代：宋

paragraphs: 臨安有山插圓紫，公家松楸當峻峙。
子胥濤江相向流，秦望横前爲案几。
衆言北山絕雄勝，世當公相貴莫比。
那知上帝賚良弼，嶽靈孕秀初萌此。
有山如是固有人，兹雖人爲亦天理。
公生尚少抱經綸，前無夔龍何獨似。
胸中五經通聖人，筆端三代尊天子。
富貴相尋蚤厭餘，功名自會非所喜。
惟天五福不可求，與公俱生亦久矣。
生日壽公寧免俗，强復囁嚅空可鄙。
矧我何物可厚公，世味都如一杯水。
古人白髪痛掃除，强飯黄精力能爾。
公餐道腴睟在面，何待草木堅髪齒。
願公廊廟等山林，安樂百年無此彼。
非公自壽盖壽人，坐看同老陶唐氏。
端如八柱屹青蒼，共承峻極何時已。